Sarupane agama ing ngisor iki, kabèh padha mratelakake: kaananing urip sawuse mati, nanging sawiji-wijining agama caritane beda-beda, kaya ta: agama Kristên, Islam, Buda, Hindhu lan Pèrsi, ênggone ngandharake prakara iku ora padha. Masthi bae kita banjur ora wani angandhêmi bênêr lupute, kèh-kèhaning manusa wus narima lan pracaya marang caritane agamane dhewe-dhewe, lêlandhêsane piandêle, dene prakara iku wus tinulis ing layang-layang yêyasane manusa kang nyorahake yèn dhèwèke wus nyumurupi dhisik bab prakara iku. Dene lumrahe manusa ing jaman saiki padha ora pracaya yèn dicaritani ana manusa kang wus andarbèni kawruh mangkono, dadi mung angandêl marang carita-carita ing jaman kuna bae. Apa manèh ing saiki para manusa iya durung gêlêm angugêmi mungguh têmêne prakara [pra...]